b'\n_START_ARTICLE_\nShin Megami Tensei: Persona\n_START_PARAGRAPH_\nShin Megami Tensei: Persona, Japonijoje dar \xc5\xbeinoma kaip Persona (jap. \xe3\x83\x9a\xe3\x83\xab\xe3\x82\xbd\xe3\x83\x8a\xc2\xa0= Perusona) yra kompiuterini\xc5\xb3 vaidmen\xc5\xb3 \xc5\xbeaidim\xc5\xb3 serija, kuriama japon\xc5\xb3 \xc4\xafmon\xc4\x97s \xe2\x80\x9eAtlus\xe2\x80\x9c. Vakaruose \xc5\xbeaidimus platina \xe2\x80\x9eKoei\xe2\x80\x9c, \xe2\x80\x9eSquare Enix\xe2\x80\x9c ir \xe2\x80\x9eUbisoft\xe2\x80\x9c._NEWLINE_Tai Shin Megami Tensei \xc5\xbeaidim\xc5\xb3 fran\xc4\x8diz\xc4\x97s dalis (spin-off), kurioje didesnis d\xc4\x97mesys skiriamas demon\xc5\xb3 i\xc5\xa1\xc5\xa1auk\xc4\x97jams (angl. demon summoners). I\xc5\xa1skirtinai leid\xc5\xbeiama PlayStation serijos \xc5\xbeaidim\xc5\xb3 konsol\xc4\x97ms. Viena \xc5\xbeymiausi\xc5\xb3 japon\xc5\xb3 vaidmen\xc5\xb3 \xc5\xbeaidim\xc5\xb3 (J-RPG) \xc5\xbeanro serija.\n_START_SECTION_\nAp\xc5\xbevalga\n_START_PARAGRAPH_\n\xc5\xbdaidimas yra paremtas Karlo Jungo psichologijos teorijomis. Naudojamos tokios s\xc4\x85vokos, kaip \xc5\xa1e\xc5\xa1\xc4\x97lis ir persona, filosofuojama \xc5\xa1iomis temomis._NEWLINE_Pagrindiniai herojai da\xc5\xbeniausiai b\xc5\xabna septyniolikme\xc4\x8diai paaugliai. Vienintelis veik\xc4\x97jas, kuris pasirodo visose dalyse yra Igoris, senas senis ilga nosimi. Beje, Jungas savo \xe2\x80\x9eRaudonojoje\xe2\x80\x9c knygoje apra\xc5\xa1\xc4\x97 savo proto kelion\xc4\x99, kurioje jam padeda senas senukas ir jauna moteris. Ketvirtojoje ir tre\xc4\x8diojoje dalyse Igoris atlieka svarbesn\xc4\xaf vaidmen\xc4\xaf nei pirmosiose dalyse, o jam talkina asistent\xc4\x97. Pirmojoje ir antrojoje dalyse komandos dvasinis mokytojas yra Filemonas, kuris irgi buvo apra\xc5\xa1ytas Jungo, ta\xc4\x8diau kitose dalyse jis nepasirodo._NEWLINE_Beveik visose Persona dalyse veik\xc4\x97jams reikia i\xc5\xa1gyventi diev\xc5\xb3 i\xc5\xa1bandymus, kuriuos jie siun\xc4\x8dia \xc5\xbemonijai kaip i\xc5\xa1\xc5\xa1\xc5\xabk\xc4\xaf, veik\xc4\x97jams reikia gelb\xc4\x97ti pasaul\xc4\xaf nuo mirties, beprotyst\xc4\x97s ir viso kito, kas gali sukelti pasaulio pabaig\xc4\x85. Kovoti jiems padeda antgamtin\xc4\x97 galia, vadinama persona. Jos d\xc4\x97ka galima i\xc5\xa1sikviesti \xc4\xafvairi\xc5\xb3 mitologij\xc5\xb3 dievus ir/ar demonus, kurie padeda kovoje. \xc5\xbdaidimo prie\xc5\xa1ai da\xc5\xbeniausiai b\xc5\xabna: \xc4\xafvair\xc5\xabs demonai, dievai ar \xc5\xa1e\xc5\xa1\xc4\x97liai.\n_START_SECTION_\n\xc5\xbdaidimo mechanika\n_START_PARAGRAPH_\nPirmosiose \xc5\xbeaidimo dalyse kovos sistema buvo paremta \xc4\x97jimais, ta\xc4\x8diau ji buvo per l\xc4\x97ta ir monotoni\xc5\xa1ka. Tre\xc4\x8diojoje ir ketvirtojoje dalyse kovos sistema buvo atnaujinta, kovos tapo sklandesn\xc4\x97s ir greitesn\xc4\x97s. Beje, PlayStation 2 kartos serijos dalyse taip pat yra socialini\xc5\xb3 ry\xc5\xa1i\xc5\xb3 sistema, kuri leid\xc5\xbeia \xc5\xbeaid\xc4\x97jams atsikv\xc4\x97pti nuo kov\xc5\xb3 ir pagelb\xc4\x97ti sprend\xc5\xbeiant kit\xc5\xb3 veik\xc4\x97j\xc5\xb3 problemas.'